b'\n_START_ARTICLE_\nSuomalais-Saksalainen seura\n_START_SECTION_\nToiminta 1920- ja 30-luvuilla\n_START_PARAGRAPH_\nSSS:n toiminta koostui 1920- ja 30-luvuilla muun muassa Helsingin vapautuksen vuosip\xc3\xa4iv\xc3\xa4n juhlallisuuksien vietosta, esitelm\xc3\xa4tilaisuuksista ja yhteydenpidosta Suomessa asuviin saksalaisiin. Seura piti yhteytt\xc3\xa4 my\xc3\xb6s Saksassa asuviin Suomen sis\xc3\xa4llissodan veteraaneihin kuten kreivi R\xc3\xbcdiger von der Goltziin._NEWLINE_Saksan kansallissosialistisen ty\xc3\xb6v\xc3\xa4enpuolueen noustua valtaan SSS oli yhteyksiss\xc3\xa4 puolueeseen ja kutsui monia puolueen vaikuttajia vierailulle Suomeen. Saksalaismielisyys kuitenkin menetti asemiaan Suomessa 1930-luvun mittaan ja etenkin elokuussa 1939, jolloin Saksa solmi hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen Neuvostoliiton kanssa. Viimeksi mainittu aiheutti runsaasti eroamisia SSS:st\xc3\xa4. Seura pyrki palauttamaan suomalaisten Saksaa kohtaa tuntemia sympatioita, ja sen johtavat j\xc3\xa4senet k\xc3\xa4viv\xc3\xa4t neuvottelemassa Saksassa Heinrich Himmlerin ja Hermann G\xc3\xb6ringin kanssa Suomen asemasta.\n_START_SECTION_\nToinen maailmansota\n_START_PARAGRAPH_\nVuonna 1940 SSS uudisti organisaatiotaan. Eri puolille Suomea perustetut alajaostot saivat aikaan sen, ett\xc3\xa4 seura alkoi muuttua elitistisest\xc3\xa4 \xe2\x80\x9dherrakerhosta\xe2\x80\x9d kohti massaj\xc3\xa4rjest\xc3\xb6\xc3\xa4. Vuonna 1943 seuralla oli 28 alajaostoa ja noin 4\xc2\xa0300 j\xc3\xa4sent\xc3\xa4. Runsaat lahjoitukset takasivat SSS:n taloudelliset toimintaedellytykset._NEWLINE_SSS oli mukana suomalaisten v\xc3\xa4rv\xc3\xa4\xc3\xa4misess\xc3\xa4 vapaaehtoisiksi Waffen-SS-sotilaiksi. V\xc3\xa4rv\xc3\xa4ystoiminnasta keskeisess\xc3\xa4 vastuussa olivat seuran j\xc3\xa4senet Esko Riekki ja Pehr Norrm\xc3\xa9n._NEWLINE_Jatkosodan aikana SSS piti yhteytt\xc3\xa4 suomalaisiin ja saksalaisiin hallitus- ja sotilaspiireihin ja pyrki l\xc3\xa4hent\xc3\xa4m\xc3\xa4\xc3\xa4n Suomen politiikkaa Saksaan. Seura my\xc3\xb6s kutsui paljon kansallissosialistia johtohenkil\xc3\xb6it\xc3\xa4 Suomeen puhujamatkoille._NEWLINE_SSS:n j\xc3\xa4senin\xc3\xa4 oli monia Suomen politiikan, talousel\xc3\xa4m\xc3\xa4n, tieteen ja kulttuurin k\xc3\xa4rkinimi\xc3\xa4. Heit\xc3\xa4 olivat muun muassa Edwin Linkomies (erosi j\xc3\xa4senyydest\xc3\xa4\xc3\xa4n tultuaan p\xc3\xa4\xc3\xa4ministeriksi kev\xc3\xa4\xc3\xa4ll\xc3\xa4 1943), Rolf Nevanlinna, Arvo Ylpp\xc3\xb6, V\xc3\xa4in\xc3\xb6 Auer, Yrj\xc3\xb6 Reenp\xc3\xa4\xc3\xa4, Antti Hackzell, Tyko Reinikka, Pehr Norrm\xc3\xa9n, Bernhard Wuolle, Erik von Frenckell, Yrj\xc3\xb6 Kilpinen ja Maila Talvio._NEWLINE_Suhtautuminen kansallissosialismiin ei ollut SSS:n johtavien j\xc3\xa4senien keskuudessa yhten\xc3\xa4ist\xc3\xa4. Se vaihteli pid\xc3\xa4ttyvyydest\xc3\xa4 aatteen avoimeen tukemiseen, mutta oli joka tapauksessa selv\xc3\xa4sti my\xc3\xb6t\xc3\xa4mielisemp\xc3\xa4\xc3\xa4 kuin Suomessa yleisesti tuohon aikaan._NEWLINE_Suomen ja Saksan suhteiden katkettua alkusyksyst\xc3\xa4 1944 SSS p\xc3\xa4\xc3\xa4tettiin lopettaa, koska seuran tarkoitus, kulttuurisuhteiden yll\xc3\xa4pit\xc3\xa4minen maiden v\xc3\xa4lill\xc3\xa4, ei ollut en\xc3\xa4\xc3\xa4 mahdollista. Seuran omaisuus lahjoitettiin Suomen kulttuurirahastolle Suomessa teht\xc3\xa4v\xc3\xa4\xc3\xa4 suomen- ja ruotsinkielist\xc3\xa4 kulttuurity\xc3\xb6t\xc3\xa4 varten.\n_START_SECTION_\nHelsingin Suomalais-Saksalainen Yhdistys\n_START_PARAGRAPH_\nVuonna 1960 perustettu Helsingin Suomalais-Saksalainen Yhdistys (HSSY) kertoo jatkavansa SSS:n \xe2\x80\x9dperinteit\xc3\xa4 ja toimintaa\xe2\x80\x9d. Yhdistyksen \xe2\x80\x9dtarkoituksena on edist\xc3\xa4\xc3\xa4 suomalaisten ja saksalaisten keskin\xc3\xa4ist\xc3\xa4 tuntemusta ja ymm\xc3\xa4rt\xc3\xa4myst\xc3\xa4\xe2\x80\x9d ja \xe2\x80\x9dtutustuttaa suomalaisia Saksan ja saksalaisia Suomen yhteiskunta-, kulttuuri- ja talousel\xc3\xa4m\xc3\xa4\xc3\xa4n\xe2\x80\x9d. Se on my\xc3\xb6s suurin Suomi-Saksa Yhdistysten Liiton 34 j\xc3\xa4senj\xc3\xa4rjest\xc3\xb6st\xc3\xa4. Yhdistyksess\xc3\xa4 on noin 800 j\xc3\xa4sent\xc3\xa4, ja siihen voivat liitty\xc3\xa4 kaikki asiasta kiinnostuneet Suomen kansalaiset ja Suomessa asuvat saksalaiset.'